**Алтернативно обществено обсъждане на изграждане на инсинератор в София**

**Резюме**

До ден днешен Столична община така и не предостави на софиянци необходимата информация за проекта за изграждане на инсталация за комбинирано производство на енергия в София с оползотворяване на гориво от отпадъци, за което иска да поеме дълг от 130 млн. лева. Това е нарушение на Закона за общинския дълг.

От общинските съветници достъп до проектната документация са получили единствено членовете на Комисията по околна среда, и то само ако подпишат споразумение за поверителност, което също няма правно основание.

Защо СО крие информацията? Защото инсталацията за горене на отпадъци насред София е опасна за здравето на софиянци и финансово неизгодна. Това става ясно и от малкото, което знаем.

**Инсталацията е опасна за здравето**

RDF е гориво от отпадъци. Колкото повече пластмаса, текстил и картон има в него, толкова по-добре гори. При изгарянето на пластмаса под 1200 градуса неизбежно се отделят диоксини и фурани. Те попадат във въздуха като газ, пари или свързани с частици – сажди, пепел, прах, капки. Времето им на полуживот в приземния слой може да достигне до 100 години. Според Международната агенция по изследване на рака (IARC) част от диоксините са с доказан, а фураните са с възможен канцероген ефект. Постъпили в човешкия организъм дори и в много ниска концентрация, те не се отделят с урината, а се натрупват в мастната тъкан, кръвта и майчиното мляко. Най-чувствителни групи са бременните жени и особено новородените бебета, при които и нищожни количества могат да предизвикат малформации.

В София няма развита култура за разделно събиране на отпадъците. В боклука ни редовно попадат и опасни отпадъци, като домакински препарати и химикали, живачни крушки, лекарства и блистери, както и батерии и части на електроуреди. При изгарянето им може да се отдели какво ли не. Със сигурност ще има високи количества тежки метали (кадмий, олово, живак и др.), азотни оксиди и коктейл от органични химикали. Всички те поразяват имунната система и причиняват преждевременна смърт от ракови, сърдечно-съдови, мозъчно-съдови и белодробни заболявания.

Ето това ще съдържат 35-те килограма ФПЧ, които, според проекта, всеки ден ще излизат от комина на инсталацията. Не е ясно какво ще е количеството ФПЧ под 2,5 микрона (за тях ефективността на филтъра е 3-5%), и най-опасните – ултра ФПЧ, които ръкавните филтри няма да улавят. Азотните оксиди са също проблем – предвидената сравнително по-евтина и неефективна система за редукция им е в разрез с новоприетите в ЕС високи изисквания за емисиите на тези газове на национално ниво.

Допълнително значително замърсяване на софийския въздух ще дойде и от превоза на 8 000 токсична котлена пепел и **36 000 т шлака**годишно – необходими са 20 000 курса на 12-тонни камиони, които ще преминават през кварталите “Хаджи Димитър“, „Орландовци“ и „Бенковски“. Шумът, задръстванията и щети по инфраструктурата са бонус към газовете, които камионите ще бълват.

А замърсяването на въздуха в София е и без това много над нормите. Според данните на AirBG.Info в периода от 1 януари до 14 март 36 дни са с над 78 мкг/м3 ФПЧ, 13 дни са със 118 мкг/м3 и 10 дни са с 279 мкг/м3, при пределно допустима концентрация от 50! През април 2017 г. Съдът на ЕС в Люксембург осъди България заради **постоянното неспазване от 2007 г. до 2014 г.**, както на годишните, така и на дневните пределно допустими стойности за концентрациите на прахови частици в няколко града и зони, вкл. София. Така изпадаме в абсурдната ситуация за плащаме глоби за мръсен въздух, който правим още по-мръсен.

Резултатът от работата на инсинератора ще бъде повишена заболеваемост и влошено качество на средата на обитаване в целия град. Не случайно в Доклада по оценка на въздействието върху околната среда на проекта липсва оценка на рисковете за здравето на живеещите не само в най-близките до инсталацията квартали, но и в рамките на града и се оценява единствено рискът за 600-те души, които работят на площадката на ТЕЦ София.

**Инсталацията е икономически неизгодна**

Това, което ни е известно за финансовите параметри на проекта е, че СО възнамерява да построи и експлоатира инсталацията със средства по ОПОС под формата на грант от 92 мил. евро и заем от Европейската инвестиционна банка от 67 мил. евро със срок на изплащане от 19 г. и 4 г. гратисен период, през които ще се дължат само лихви. Индикативен лихвен процент – 1,5% при сегашните равнища.

Според П. Георгиев, Директор на „Топлофикация София“ ЕАД „Паричният поток от усвоявания, погасителни вноски, кафява добавка, спестен природен газ и въглеродни емисии показва положителна разлика от 20 млн. лева до края на периода на заема – 2036 г. „ Това е възвръщаемост на инвестицията от 0,5% без гранта и 1,2% с него.

Дори тази сметка да е точна, тази възвръщаемост е твърде ниска и далеч не оправдава всички технологични, експлоатационни и пазарни рискове. Тя обаче далеч не е точна. Ето защо:

1. Цената на газа и в момента е с 1/3 по-ниска от тази, с която са изчислени представените икономии и нямаме основание да очакваме толкова значително увеличение. Само това несъответствие напълно „изяжда“ възвращаемостта от около 1%.
2. Няма потвърждение от ДКЕВР за допустимост на 4,5 млн. евро на година кафява надбавка. И нито българският бизнес, нито индивидуалните потребители са склонни да я плащат чрез сметките си за ток.
3. Декларираната „твърда лихва от 1,5% при днешното състояние на пазара“ всъщност ще бъде уточнена след започването на експлоатация след 4 г., когато EURIBOR/ISDAFIX може да има други, по-вероятно по-високи, стойности.
4. Суровинна обезпеченост: „Предвидено е съоръжението да бъде натоварвано поетапно“ (Й. Христова, 28.03.2017), т.е. първите години то няма да работи на максимален капацитет. Освен това ще бъдат изгаряни 180 000 тона отпадъци на година. Засега в София няма такова количество, следователно ще горим и чужд боклук. Неизвестно чии и на каква цена.
5. Цена на подземното депониране в Германия на 8240 т. опасни отпадъци е 160-270 евро на тон, към които трябва да добавим и транспорт от 150 евро на тон. Това е около 6 млн. лева, което прави съмнително твърдението „Оперативните разходи на съоръжението са 6,9 млн. лева на година и включват депонирането в Германия“ (Й. Христова, 28.03.2017).
6. Твърди се че „общата енергийна ефективност на съоръжението е над 90%“. Ефективността на водогрейните котли на газ е 99%. В този смисъл, в сметките на СО икономията на газ намалена ли е с коефициент 1,08? И това ще намали рентабилността с 10%, което също ще стопи печалбата от 1%.
7. Пропуснати ползи:

* инсталацията заема трайно 15 715 кв.м. площадка с пазарна стойност над 3 млн. евро;
* възпрепятства се развитието на града в северна посока (тежкотоварен трафик, замърсяване, психологически фактор) и се засилва дисбаланса север/юг;
* „безплатният“ грант на ЕС, вложен в този проект, оставя други приоритетни оси недофинансирани: мерките за чист въздух, пречистване на води, биоразнообразие, които или ще заплатим със свои средства, или ще останат нереализирани.

1. Огромни рискове от забавяне и оскъпяване в строителната фаза и аварии и принудителни престои в експлоатационната фаза, които са често срещани при подобен тип съоръжения.
2. Неизвестни разходи за извеждане от експлоатация на инсталацията.
3. Създаване на „инсенераторо-центрични“ модели за управление на отпадъците с цел да се оправдае инвестицията. Освен че е косвено субсидиране на модела, това ще има силно негативен ефект върху разделното събиране.

Съвсем друг е въпросът дали дружество, като "Топлофикация София" ЕАД, с годишна загуба от около 40 млн. лева и общи задължения от 640 млн. лева може да реализира тази доходност на проекта и какво ще се случи с връщането на дълга при евентуално изпадане в несъстоятелност или приватизация на дружеството.

**Алтернативите**

Бъдещето на инсинерирането в Европа е доста несигурно. То е в процес на преосмисляне и съобразяване с няколко фактора:

1. Пакета от мерки за кръгова икономика, които дават ясна и дългосрочна амбициозна визия за рециклирането и депонирането на отпадъци с точни количествени параметри на всяка страна-член на ЕС. Трябва да бъдат достигнати 65% рециклиране на битовите отпадъци и 75% рециклиране на отпадъците от опаковки.
2. Парижкото споразумение, отразено у нас в Трети национален план за действие по изменение на климата с конкретни мерки за намаляване на емисиите парникови газове във всички сектори.
3. Интереса на бизнеса от устойчиво предлагане на суровини и материали.
4. Интереса на гражданите от здравословна градска среда и прозрачно управление на публичните финанси.

В началото на 2017 г. Европейската комисия публикува насоки според които „смесените отпадъци  да отпаднат като суровина за процесите за производство на енергия от отпадъци в резултат на задълженията за разделно събиране и на по-амбициозните цели на ЕС за рециклиране. Поради тези причини на държавите членки се препоръчва постепенно да прекратят публичната подкрепа за оползотворяването на енергия от смесени отпадъци“.

Според ЕК „за да се насърчават иновациите и да се избегнат евентуални икономически загуби поради блокирани активи, инвестициите в нов капацитет за третиране на отпадъци трябва да бъдат поставени в рамка на дългосрочна перспектива за кръгова икономика и да бъдат съгласувани с йерархията на ЕС за отпадъците, в която вариантите за управление на отпадъците се подреждат според тяхната устойчивост и първостепенен приоритет се дава на предотвратяването на генерирането на отпадъци и на тяхното рециклиране”.

Ясно е, че с парите, предвидени за инсталацията, може да се изгради цялата инфраструктура на работеща система за разделно събиране на София. Това е и реалната алтернатива на изгарянето на отпадъци – умното им управление. То включва три основни паралелни и взаимно обвързани дейности:

1. Инициативи за предотвратяване на образуването на отпадъци.

Предотвратяването и повторната употреба спестяват значителни обществени средства и ценно място в депата за отпадъци. Факт е, че най-добрият отпадък е този, който не е образуван.

Тук могат да предприемат редица мерки, като забрана на полиетиленовите пазарски торбички, ограничаване на използването на изделия за еднократна употреба, центрове за поправка на уреди, базари за обмен на употребявани вещи и т.н.

1. Разделно събиране и материално оползотворяване на отпадъците.

При добре организирано разделно събиране на отпадъците още при източника е възможно постигане на рециклиране и компостиране на до 70% от тях.

Ключов фактор за постигане на висока ефективност е излизане от анонимното събиране с улични контейнери и преминаване към събиране „от врата на врата“. Малко по-високите оперативни разходи се компенсират от значително по-високите приходи от продажба на събраните материали. Получава се система, която може да се самофинансира и позволява да се намали таксата „битови отпадъци“ на потребителите. В момента системата за събиране на отпадъци струва 130 лв./жител или 386 лв./тон, което е твърде висока цена.

1. Насърчаване на общественото участие в тази инициатива чрез съчетание от регулаторни, икономически и доброволни мерки.

Прилагането на подхода „плащаш повече, ако изхвърляш повече“ през системата за общински данъци и такси е достатъчно силен стимул за значително намаляване на потока отпадъците за депониране и изваждане от него на на рециклируемите и компостируеми материали. Той ще реши и проблемите, свързани със нередното субсидиране на домакинствата от страна на бизнеса.

Задължително е и провеждането на ефективни и мащабни информационно-образователни кампании, насочени към домакинствата и предимно към най-младите.

Изграждането на завод за изгаряне отпадъци насред София трябва да бъде предотвратено, така както вече бе направено в Пазарджик с решение на ВАС и в Каспичан с референдум. Трябва да попречим на общинско ръководство, което „не предупреждава за въздуха, за да не питате за мерки“ (Й. Фандъкова, 8.12.2017) да ни бърка и в здравето и в джоба.